Motor tref beampte toe hy rower agternasit | Netwerk24
Deur Hanti Otto 27 Februarie 2019 11:45
'n Lid van die Tshwane-metropolisiediens (TMPD) se taktiese eenheid is dood nadat 'n kar hom raakgery het terwyl hy 'n rower te voet gejaag het.
Konst. Vutomi Nordic Baloyi (29) was Sondagaand saam met 'n kollega aan diens.
Sr.supt. Isaac Mahamba, metropolisiewoordvoerder, sê Baloyi en sy kollega het omstreeks 20:00 by 'n vulstasie in Mamelodi, oos van Pretoria, stilgehou om brandstof in hul werkvoertuig te gooi.
Konst. Vutomi Nordic Baloyi (29)Foto: Verskaf
"Die konstabel het, terwyl die kar volgemaak is, gesien hoe 'n verdagte mense aanval en beroof. Hy het nadergegaan, maar die rower het weggehardloop toe hy die beampte gewaar," sê Mahamba.
Baloyi het sonder om twee keer te dink agter die gewapende man aangehardloop – oor die straat.
"Toe kom daar 'n voertuig uit 'n ander rigting en tref konst. Baloyi terwyl hy die rower jaag," sê Mahamba.
Die motorbestuurder, wat nie met die rooftog verbind word nie, het stilgehou en Baloyi se kollega en omstanders het kom help.
Baloyi is na die naaste hospitaal geneem, maar is Maandag dood.
Mahamba sê die TMPD is "in rou gedompel".
"Konst. Baloyi, wat sedert Desember 2013 'n lid was, is dood in die uitvoering van sy pligte en terwyl hy sy gemeenskap gedien het. Ons salueer hierdie dapper, gevalle soldaat."
'n Gedenkdiens word Donderdag by die TMPD se hoofkantoor gehou.
* Die voertuigbestuurder is op die toneel op aanklag van roekelose en nalatige bestuur in hegtenis geneem.